Author: Konecna
Company: MZP

Predkladacia správa

	Vláda Slovenskej republiky  prerokovala 17. júna 1997  správu o účasti Slovenskej republiky v Spoločnej organizácii INTEROCEANMETAL a prijala v tejto súvislosti uznesenie č. 435.

	V bode C.2. predmetného uznesenia uložila ministerke zahraničných vecí v spolupráci s ministrom životného prostredia zabezpečovať plnenie úloh a účasť Slovenskej republiky na zasadnutiach zmluvných strán dohovoru OSN o morskom práve z 10. decembra 1982 a Dohody o uplatňovaní časti XI Dohovoru OSN o morskom práve z 29. júla 1994, ako aj na zasadnutiach Zhromaždenia Medzinárodnej organizácie pre morské dno (v ďalšom texte MOMD).

Zhromaždenia MOMD sa konajú každoročne v Kingstone na Jamajke. Na dni 7. - 18. augusta 2006 je naplánované 12. Zhromaždenie. Jeho program je prílohou tohto materiálu. Informácia o aktivitách a záujmoch Slovenskej republiky v rámci MOMD a Spoločnej organizácie Interoceanmetal je uvedená v Správe ku návrhu na vyslanie delegáta SR na dvanáste zasadnutie Zhromaždenia Medzinárodnej organizácie pre morské dno v Kingstone na Jamajke.

	Pre účasť na 12. Zhromaždení MOMD navrhujeme RNDr. Jozefa Franzena, splnomocnenca vlády SR v Spoločnej organizácii Interoceanmetal. Menovaný zastával funkciu prezidenta 9. Zhromaždenia MOMD v roku 2003 a je teda dostatočne skúsenou a rešpektovanou osobou v prostredí MOMD.	

	Celkové finančné náklady na 12-dňový pobyt jedného delegáta sa v závislosti od ceny letenky pohybujú medzi 2 000 - 3 000 USD. 

	Okrem nákladov na zahraničnú pracovnú cestu, spomenutých vyššie, nemá prijatie tohto materiálu bezprostredný vplyv na čerpanie prostriedkov štátneho rozpočtu, zamestnanosť ani životné prostredie. Zapojením do aktivít MOMD chce získať Slovenská republika strategické zásoby kovov pre budúcnosť.

	Z vyššie uvedených dôvodov neobsahuje materiál Doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.